TARYBOS REGLAMENTAS (EB) Nr. 1048/2009
2009 m. spalio 23 d.
iš dalies keičiantis Reglamentą (EB) Nr. 733/2008 dėl reikalavimų, keliamų trečiųjų šalių kilmės žemės ūkio produktų importui po Černobylio atominės elektrinės avarijos
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1)
2008 m. liepos 15 d. Tarybos reglamente (EB) Nr. 733/2008 (1), kuris yra panaikinto 1990 m. kovo 22 d. Tarybos reglamento (EEB) Nr. 737/90 dėl reikalavimų, keliamų trečiųjų šalių kilmės žemės ūkio produktų importui po Černobylio atominės elektrinės avarijos (2), kodifikuota redakcija, nustatyti didžiausi leidžiami trečiųjų šalių kilmės žemės ūkio produktų, skirtų žmonių maistui, radioaktyvumo lygiai, kurie yra taikomi importui ir kuriais remiantis valstybėse narėse atliekami patikrinimai. Tačiau Reglamentas (EB) Nr. 733/2008 netenka galios 2010 m. kovo 31 d.
(2)
Tam tikrų labiausiai nuo Černobylio avarijos nukentėjusių trečiųjų šalių kilmės produktų užterštumas radioaktyviuoju ceziu vis dar viršija didžiausius Reglamente (EB) Nr. 733/2008 nustatytus leidžiamus radioaktyvumo lygius.
(3)
Turima mokslinių įrodymų, kad kai kurių produktų, gaminamų iš rūšių, gyvenančių ir augančių miškuose bei miškingose vietovėse, užterštumo ceziu 137 po Černobylio avarijos laikotarpis iš esmės priklauso nuo šio radionuklido pusėjimo trukmės, kuri yra 30 metų.
(4)
Todėl Reglamentą (EB) Nr. 733/2008 reikėtų atitinkamai iš dalies pakeisti,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 733/2008 7 straipsnio antroji pastraipa pakeičiama taip:
„Jo galiojimo laikas baigiasi:
1.
2020 m. kovo 31 d., jeigu Taryba anksčiau nenusprendžia kitaip, ypač tuo atveju, jeigu į 4 straipsnyje nurodytų produktų, kuriems šis reglamentas jau negalioja, sąrašą įtraukti visi žmonėms vartoti tinkami produktai, kuriems šis reglamentas apskritai taikomas;
2.
Įsigaliojus Reglamento (Euratomas) Nr. 3954/87 2 straipsnio 1 dalyje nurodytam Komisijos reglamentui, jeigu jis įsigalioja anksčiau nei 2020 m. kovo 31 d.“
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Liuksemburge 2009 m. spalio 23 d.